Пенчо Славейков
Зад горите тъмни ясен ден се кани…

chitanka.info

Зад горите тъмни ясен ден се кани,

и цветята, росни от зорите ранни,

поздрав му изпращат — своя аромат…

Как е хубав, боже, твоя дивен свят!

На пладнешко слънце от лъчите грени,

пъпчици разцъфват розите засмени,

и зарад милувка свождат цвят към цвят…

Как е дивен, боже, твоя хубав свят!

Месечко градински посребрил е грани,

на първинка обич в бляна замечтани,

свели сме се ние, като цвят към цвят…

Как е весел, Боже, твоя дивен свят!

Издание:

П. П. Славейков, Събрани съчинения в осем тома, том 1. Български писател, С. 1958

П. П. Славейков, Съчинения. Том II. Лирика. Фигура, С. 2003.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.